Jesús niran:
“Rasunpam gamcunata nï:
Üsha cunchraman puertapa mana yaycog cäga y juc lädupa yaycog cäga suwam y fiyu runam.
Puertapa yaycog cagmi ichanga üshapa michegnin.
Cuydagnin cunchra puertata quichrapan.
Üshacuna michegpa shiminta mayan.
Michegnin jutinpa cama üshancunata gayan.
Chaypitana cunchrapita pushan.
Lapan yargaramuptinna michegnin ñaupagninta aywan y üshancuna shiminta reguir guepanta aywapäcun.
Jäpa captinga manam gatiranchu.
Gatiränanpa truquinga shiminta mana reguir gueshpirmi aywacärin”.
Jesús chaynuy tincuchiypa willaparan.
Ichanga paycuna mana tantiyaranchu imata niycangantapis.
Jesús yapay niran:
“Rasunpam gamcunata nï:
Nogaga caycä üsha yaycunanpag cunchrapa puertannuymi.
Nogapa puntäta shamusha cäga lapanpis suwam y fiyu runam.
Ichanga üshacuna manam cäsupashachu.
Nogam puertanuy caycä.
Noga cagpa yaycogcäga salvacungam.
Yaycog yargamog üsha ali guewata taregnuymi canga.
Suwaga shamun suwacunalanpag,
wañuchinalanpag y ushacächinalanpämi.
Nogam ichanga shamushcä mana ushacaypa shumag cawayta tarinanpag.
“Nogam ali micheg caycä.
Ali michïga üshancuna raycum wañunga.
Päganan raycula michegcäga atog shamogta ricar üshacunata jaguiriycur gueshpicun.
Gueshpicun mana michegnin car y quiquinpa mana captin.
Chauraga atog üshata chariptin waquin intërupa mashtacar aywacun.
Chay runaga gueshpin päganan raycula carmi manam üshacuna raycu carchu.
“Nogam ali michïga cä.
Reguïmi üshäcunata y nogapa cäga reguimanmi
Taytä nogata reguimangannuy y noga Taytäta reguingänuy.
Chaymi üshäcuna raycu wañushag.
Caycanmi üshäcuna cay cunchrapita juc läduchru.
Chaycunatapis shuntamunämi.
Paycuna ningäcunata mayar cäsucärimangam.
Lapan juclaylachrüna gotucasha canga y juc michegnilanwanna canga.
“Taytä cuyaman paycuna raycu wañunäpag y cawarimunäpag captin.
Nogata pipis manam wañuchimanchu sinöga quiquï munaynïpam wañushag.
Noga wañunämi y munayniyogmi cä cawarimunäpag.
Chaynuy ruranäpämi Taytä nimasha”.
Jesús ninganta mayarmi Israel runacuna juc yarpayman juc yarpayman yapay chrayapäcuran.
Paycunapita achcag nipäcuran:
“¿Imanirtag cäsupäpäcunqui?
Pay diablupa munayninchrümi caycan.
Y löcuyasham caycan”.
Waquin ichanga nipäcuran:
“Pipis diablupa munayninchru carga manam chaynuy ninmanchu.
¿Diabloga gapra runata cuticächinmanchu?”